মুখ্যমন্ত্রী মমতা বন্দ্যোপাধ্যায়ের পরিবারের সদস্যদের সম্পত্তি নিয়ে বৃহস্পতিবার প্রশ্ন তুললেন বিজেপি’র কেন্দ্রীয় নেতা কৈলাস বিজয়বর্গীয়।
বঙ্গ বিজেপি’র দায়িত্বপ্রাপ্ত কেন্দ্রীয় পর্যবেক্ষক বিজয়বর্গীয় এদিন বলেন, ‘‘মুখ্যমন্ত্রীর পরিবার এবং তাঁর ঘনিষ্ঠেরা কীভাবে বিপুল সম্পত্তির অধিকারী হলেন তার যাবতীয় তথ্য আমাদের কাছে আছে। যথাসময়ে তা আমরা মানুষকে জানাব।” নারদ-কাণ্ড প্রসঙ্গে মুখ্যমন্ত্রী জানিয়েছিলেন, তৃণমূলের সহ-সভাপতি মুকুল রায় এবং পরিবহণমন্ত্রী শুভেন্দু অধিকারীর নারদের টাকা নেওয়ার দরকার পরে না। এ বিষয়ে প্রশ্ন করা হলে বিজয়বর্গীয়ের জবাব, ‘‘মুকুল রায় বা শুভেন্দু অধিকারীর সম্পত্তি নিয়ে আমরা এখন কিছু ভাবছি না। আমরা মুখ্যমন্ত্রীর পরিবারের সম্পত্তি 
সম্পর্কে খোঁজখবর নিয়েছি।”
নকশালবাড়িতে রাজ্যের পর্যটন মন্ত্রী গৌতম দেবের উপস্থিতিতে রাজু মাহালি এবং তাঁর স্ত্রী গীতা তৃণমূলে যোগ দেওয়ার ঘটনায় এদিন ‘গণতন্ত্র বাঁচানোর ডাক’ দিয়ে কলেজ স্কোয়ারে প্রতিবাদ সভার আয়োজন করেছিল বিজেপি’র যুব মোর্চা। কৈলাস ওই সভায় যোগ দিতে এদিন শহরে আসেন। নকশালবাড়ির ঘটনায় মানবাধিকার লঙ্ঘিত হয়েছে বলে অভিযোগ করেন কৈলাস।
ওই প্রতিবাদ সভায় এদিন বিজেপি’র রাজ্য সভাপতি দিলীপ ঘোষ, সাংসদ রূপা গঙ্গোপাধ্যায়, বিজেপিনেত্রী লকেট চট্টোপাধ্যায়েরা অভিযোগ করেন, নকশালবাড়িতে মাহালি পরিবারকে অপহরণ করে, ভয় দেখিয়ে দল বদল করতে বাধ্য করা হয়েছে।
বিজেপি’র রাজ্য দফতরে দলীয় নেতৃত্বের  সঙ্গে বৈঠকে করেন কৈলাস। সূত্রের খবর, ওই বৈঠকে তৃণমূলের যে সব নেতারা মামলার ভয় দেখিয়ে দলবদল করাচ্ছেন বা বিজেপি কর্মীদের রাজনৈতিক কারণে মিথ্যা মামলায় জড়িয়ে দিচ্ছেন, তাঁদের সম্পর্কে বিস্তারিত তথ্য তলব করেন কৈলাস।
বিজেপি সূত্রের খবর, নকশালবাড়িতে মন্ত্রী গৌতম দেবের ডেরাতেই তাঁকে রাজনৈতিকভাবে পাল্টা প্যাঁচে ফেলতে উত্তরবঙ্গের বিজেপি নেতাদের উদ্যোগী হতে পরামর্শ দিয়েছেন কৈলাস। এমনকী, দলবদলে পাল্টা তৃণমূলকে ধাক্কা দেওয়ার পথেও যেতে পারে বিজেপি। যুব বিশ্বকাপ উপলক্ষে এদিন রাতে শহরে আসার কথা কেন্দ্রীয় ক্রীড়ামন্ত্রী বিজয় গয়ালের। রাজু বন্দ্যোপাধ্যায় ও সায়ন্তন বসু-সহ বিজেপি’র তিন রাজ্য নেতাকে মন্ত্রীর সঙ্গে থাকার নির্দেশ দিয়েছেন কৈলাস।